Wontên malih patraping pasêdherekan sanèsipun. Inggih punika ing atasipun budi, manawi tiyang amikir, pikiranipun wau anyawabi dhatêng èngêtanipun tiyang sanès ing sakiwa têngênipun. Badanipun manungsa ingkang langkung alus, ingkang dipun dunungi èngêtanipun, punika angêdalakên gêtêr, ingkang anggêtêrakên badanipun tiyang sanès, ingkang sami alusipun, asring kemawon wontên tiyang ingkang wicantên punapa-punapa, lajêng dipun wangsuli tiyang sanès makatên. Lo: aku kok iya bênêri anggagas bab iku, mênggah ingkang makatên punika têmahanipun tumanduking pikiran wau anulari tiyang sanès.